**Позиция на Електрохолд във връзка с подаване на колективна жалба от граждани**

В следствие на обилния мокър сняг и ниските температури през уикенда 15-16 декември бяха регистрирани прекъсвания на електрозахранването на селища от район Панчарево, в това число Бистрица, Железница, Плана, в.з. Ярема, Долни Пасарел и в.з. Китката.

Причините за прекъсванията бяха обледяване на захранващата мрежа **средно напрежение** и падане на дървета, които се намират извън сервитутните зони. Това предизвика скъсване на проводници и счупване на изолатори и конзоли.

Експлоатационните екипи на ЕРМ Запад реагираха незабавно на възникналите аварийни ситуации, като бяха пренасочени допълнителни екипи от съседни райони. Пътната обстановка в района беше усложнена от множеството паднали дървета и навявания от сняг и непочистените пътища. В много от случаите се налагаше служителите на дружеството сами да отстраняват падналите дървета от пътните платна. Въпреки че сервитутните зони на електропроводите са изчистени от растителност, бяха регистрирани множество паднали дървета от зони извън сервитута им. Служителите извършиха обходи, отстраняваха падналите дървета и скъсани проводници през труднодостъпни трасета, като носиха на ръка необходимите им материали и оборудване за отстраняване на повредите.

През този период бяха извършени редица оперативни превключвания между електропроводите чрез автоматизираните възлови станции за презахранване на потребителите с нарушено електрозахранване. На това се дължат кратковременните смущения в захранването в районите, които не бяха засегнати от ледената стихия.

След захранването на всички трафопостове по мрежата средно напрежение, служителите на дружеството реагираха на всички получени единични сигнали по мрежата ниско напрежение и отстраниха възникналите проблеми. Оперативните ръководители на експлоатационните екипи на ЕРМ Запад бяха в непрестанна връзка с кметовете на населените места по време на аварийната ситуация за предаване и получаване на информация за повреди и време за тяхното отстраняване.

ЕРМ Запад планира да извърши извънредни обходи и огледи на съоръженията, засегнати от снежната стихия с цел да се минимизира риска от повреди в резултат на лошите метеорологични условия.

В допълнение по темата, обръщаме внимание, че с цел повишаване на качеството на захранване на селищата през последните години са въведени в експлоатация автоматизирани възлови станции в Лозен, Кокаляне, Бистрица и Плана, чрез което се постигна по-високо ниво на управление на мрежата и бърза реакция при аварийни ситуации и планови дейности. Въздушните електропроводи в района са с монтирани по тях комутационни апарати с дистанционно управление, част от трафопостовете са с автоматизирана комутационна апаратура и сигнализатори за дистанционно предаване на данни.

Мрежите ниско напрежение в населените места са изградени с изолирани проводници, които не се влияят от метеорологичните условия и рискът за повреди е минимален.

За повишаване на сигурността на захранването в Панчарево и Кокаляне дружеството планира да инвестира в поетапна подмяна на захранващите въздушни електропроводи, което ще минимизира риска от аварийни ситуации при лоши метеорологични условия. За целта е необходимо да се актуализира Подробния устройствен план на селищата, за да стартира процедурата по проектиране и реализация.